होस गर्नोस्, तपाईंभन्दा अघि पुग्ला ‘चिट’
तीव्र गतिमा सवारी हुइँक्याउँदै हुनुहुन्छ ? उपत्यकाका चक्रपथ र अरू सडकमा ट्राफिकको आँखा छलेर भाग्दै हुनुहुन्छ कि ? त्यसो गर्दा तपाईंको गल्ती भए कारवाही र जरिबानाको सूचना तपाईंभन्दा पहिले घर पुगिसकेको हुन सक्छ । ट्राफिक प्रहरीले आफ्नो उपस्थितिबिना विभिन्न स्थानमा स्वचालित क्यामरा जडान गरेर तपाईंको सवारी गतिको निगरानी सुरु गरिसकेको छ ।
काठमाडौँ, साउन ३ गते । तीव्र गतिमा सवारी हुइँक्याउँदै हुनुहुन्छ ? उपत्यकाका चक्रपथ र अरू सडकमा ट्राफिकको आँखा छलेर भाग्दै हुनुहुन्छ कि ? त्यसो गर्दा तपाईंको गल्ती भए कारवाही र जरिबानाको सूचना तपाईंभन्दा पहिले घर पुगिसकेको हुन सक्छ । ट्राफिक प्रहरीले आफ्नो उपस्थितिबिना विभिन्न स्थानमा स्वचालित क्यामरा जडान गरेर तपाईंको सवारी गतिको निगरानी सुरु गरिसकेको छ ।   काठमाडौँ उपत्यका ट्राफिक प्रहरी कार्यालयले पहिलो पटक स्वचालित क्यामरा जडान गरी तोकिएभन्दा तीव्र गतिमा सवारी चलाउने चालकमाथि निगरानी तथा कारवाही सुरु गरेको छ । काठमाडौँ र ललितपुरमा पर्ने चक्रपथ तथा कोटेश्वर–सूर्यविनायक सडक खण्डमा अधिकतम गति ५० किलोमिटर प्रतिघण्टा र भित्री सहर र गल्लीमा ४० किलोमिटर प्रतिघण्टाभन्दा कम गतिमा मात्र सवारी चलाउन पाउनुपर्ने व्यवस्था गरिएको  छ । यो नियम उल्लङ्घन गरी सवारी हाँक्ने र दुर्घटना हुने क्रम बढेपछि नियन्त्रणका लागि स्वचालित क्यामरा जडान गरिएको ट्राफिक प्रहरीले जनाएको छ  । काठमाडौँ उपत्यका ट्राफिक कार्यालयका प्रवक्ता, वरिष्ठ प्रहरी उपरीक्षक  राजेन्द्रप्रसाद भट्टले तोकिएभन्दा बढीको गतिमा सवारी हाँक्ने सवारीसाधनलाई निगरानी र कारवाही गर्न कोटेश्वर, थसिखेल र धोबीघाटमा स्वचालित नम्बर प्लेट पहिचान (एएनबिआर) क्यामरा जडान गरिएको जानकारी दिनुभयो । चक्रपथमा बढी सवारीसाधन दुर्घटना हुने स्थानमा जडान गरिएका एएनबिआर क्यामराले दुईतर्फी रूपमा गुड्न सवारीसााधन गति सीमाभन्दा तीव्र गतिमा चलेको पाइए भिडियो खिची कन्ट्रोल रूममा पठाउने काम गर्छ ।उपत्यका ट्राफिक कार्यालय (बग्गीखाना) मा रहेको कन्ट्रोल रुमबाट स्वचालित क्यामराले पठाएका भिडियो हेरी चालकलाई कारबाही गर्ने गरी प्रविधिको विकास गरिएको छ । विकसित मुलुकमा दशकौँ पहिलेदेखि प्रयोगमा ल्याइएको यो एएनबिआर क्यामरा स्रोत अभावको कारण देखाउँदै प्रयोगमा आउन सकेको थिएन ।ट्राफिक प्रहरीले २०७२ सालदेखि ‘लिडार गन’ बाट म्यानुअल रूपमा सवारी साधनको गतिको अनुगमन गर्दै आएका छ । हाल ट्राफिक नियम उल्लङ्घन गर्ने र तीव्र गतिमा सवारी चलाउने काठमाडौँका १० वटा स्थानबाट लिडार गनबाट नै सवारी  नियमन गरिँदै आएको छ ।स्वचालित नम्बर प्लेट पहिचान (एएनबिआर) गर्ने क्यामरा जडान गरेपछि ट्राफिक प्रहरीलाई लिडार गन तेस्र्याएर बिच बाटोमा उभिनुपर्ने बाध्यता विस्तारै हट्ने अपेक्षा गरिएको छ ।  कार्यालयका एसएसपी भट्टले उपत्यकामा बढी दुर्घटना हुने स्थानमा पहिलो चरणमा स्वचालित क्यामरा जडान गरिएको बताउनुभयो । तीन स्थानमा दुवैतर्फका सवारी नियमन गर्न जडान गरिएका क्यामरा भौतिक पूर्वाधार तथा यातायात मन्त्रालयले आर्थिक स्रोत उपलब्ध गराएपछि जडान गरिएको भट्टले जानकारी दिनुभयो । बग्गीखानाको कन्ट्रोल रूमबाट निगरानी गर्न मिल्ने गरी जडान भएका क्यामराले प्रतिघण्टा ५० किलोमिटरभन्दा बढी गतिमा सवारी कुदाउने चालक, सवारी साधन र नम्बर प्लेटको स्वचालित रूपमा फोटो खिची कन्ट्रोल रूममा पठाउने गर्दछ ।साथै ती क्यामराले कुन सवारी साधन कुन दिशातर्फ कति स्पिडमा गइरहेको छ भन्नेबारे भिडियो खिचेर कन्ट्रोल रूममा पठाउने गर्छ । एसएसपी भट्टले तीन स्थानमा हाल परीक्षणका रूपमा उपत्यकाका तीन स्थानमा स्वचालित क्यामरा जडान गरिएको र उपत्यकाका मुख्य नाकामा जडान गर्ने योजना रहेको बताउनुभयो । ट्राफिक प्रहरी कार्यालयले तीव्र गतिमा सवारी हाँकेर नियम उल्लङ्घन गर्ने चालकलाई  कारवाहीसँगै जरिवाना गर्न नागरिक एप, बैङ्किङ प्रणाली, यातायात व्यवस्था विभाग र लाइसेन्स डाटाबेस प्रणालीलाई समेत उक्त स्वचालित क्यामरामा जडान गर्ने तयारी भइरहेको जनाएको छ ।  उहाँले परीक्षणको समयपछि जडान भएका स्वचालित क्यामराले कैद गरेका तस्बिरसहित ट्राफिक नियम उल्लङ्घन गरेका चालकलाई सिधै सन्देश पठाउने गरी प्रविधिको प्रयोग गर्ने तयारी भइरहेको जानकारी दिनुभयो ।     